Guldet glippede. Frederikshavn White Hawks tabte til Herning Blue Fox efter drama og overtid. Kampen endte 4-3. Herning er dansk mester i ishockey 2011

Der var lidt frækt dækket op til guldfest på langbordene i Kvik Hockey Arena i Herning. Men frækheden lønnede sig, for Herning sørgede med en 4-3-sejr hjemme over Frederikshavn for at afgøre årets DM-finaler. Sejren til Herning kom dog først efter overtid, og den betyder, at finaleserien endte 4-1 til Herning i bedst ud af syv kampe. Det var Hernings DM-titel nummer 15 i klubbens historie. Så de fine guldduge og champagnen på køl blev taget frem, da Herning gjorde arbejdet færdigt på første matchbold i egen skøjtearena. Bryan Marshall blev helten for Herning, da han koldt udnyttede en kontra i overtiden, få sekunder efter Frederikshavn havde en stor chance for at vinde opgøret. Frederikshavn tog ellers Herning-spillerne på sengen i første periode, som blev den mest målrige af de tre perioder. Efter knap to minutters spil bragte Frederikshavn sig i front. Herning svarede straks tilbage med en udligning et minut senere. Men Frederikshavns Jesper Jensen og Morten Smedegaard bragte overraskende udeholdet foran med 3-1, inden perioden var slut. Det fik Herning til at skrue op for tempoet i anden og tredje periode, som af samme årsag begge blev vundet med 1-0 på mål af Bryan Marshall og Tobias Salmelainen. Dermed var stillingen helt lige, og kampen måtte ud i overtid, hvor Herning var skarpest. Det var generelt en meget lige kamp, og i slutningen af tredje periode lignede det en sejr til Frederikshavn, som pressede Herning helt i bund i flere minutter. Også i overtiden havde frederikshavnerne chancen for at sende DM-finalerne ud i en ekstra i egen arena på fredag. Men chancerne blev brændt, og det udnyttede det rutinerede Herning-hold til egen fordel. Herning vandt senest det danske mesterskab i 2008, og er nu oppe på fem ud af det seneste årtis DM-titler.